Kostol svätého Nikolaa Orfana, Solún, Grécko. Chrám bol počas osmanskej nadvlády metochiom Monastiera Vlatades
**Metochion** (starogr. μετόχιον, pl. μετόχιᾰ – *metochia*; srb. метох – *metoh*, bulh. метох – *metoch*) je v byzantskej pravoslávnej tradícii malá kláštorná inštitúcia závislá od väčšieho monastiera, riadiaca sa jeho pravidlami (typikon) a podliehajúca jurisdikcii jeho igumena. Personálne metochion často tvorili len jeden, dvaja či traja mnísi. Dnes termín *metoh* v Srbsku často označuje akýkoľvek kláštorný majetok vzdialený od monastiera. V ruskom prostredí sa v podobnom kontexte používa termín (*monastyrskoje*) podvorie (rus. монастырское подворье).

*Metochia* boli v stredovekej Byzancii spravidla zakladané na vzdialených vidieckych statkoch hlavného kláštora, pričom mnísi žijúci v metochiu dohliadali na miestne hospodárenie. Boli však zakladané aj v mestách, kde slúžili najmä kláštornému podnikaniu či obchodu. Využívané boli aj ako ubytovne pre pocestných a organizovali púte do materských kláštorov.

K metochiu spravidla okrem hospodárskych budov prislúchala kaplnka či kostol. Architektonicky išlo o rozmanité komplexy prispôsobované miestnym architektonickým tradíciám.

Tradične *metochia* vznikali vyčlenením z pôvodného kláštorného statku. Mohli však vzniknúť aj pričlenením monastiera k inému, väčšiemu či bohatšiemu kláštoru, typicky v prípade straty jeho nezávislosti z dôvodu ekonomického úpadku, čo sa často dialo v období neskorej Byzantskej ríše. Takto mohol byť ku kláštoru pričlenený aj pôvodne väčší kláštor či chrám. V neskoršom období preto termín označoval každý kláštor, ktorý zakladatelia pričlenili k väčšiemu kláštoru a podriadili jeho správe. Veľké kláštory mohli mávali viacero metochií (v Bulharsku napríklad Rilský monastier).

V Byzancii, odkiaľ *metochia* pochádzajú, vznikali výraznejšie zrejme až od 9. storočia, čomu nasvedčuje výskyt termínu v prameňoch. Typické boli aj pre stredoveké Srbsko a existovali aj v Bulharsku. Z termínu vznikol aj názov oblasti Metohija.

Referencie
----------

1. ↑   *Church of St. Nicholas Orphanos (Thessaloniki)* [online]. The Byzantine Legacy, [cit. 2023-03-31]. Dostupné online.
2. 1 2 3 4  Metochion. In: VAVŘÍNEK, Vladimír; BALCÁREK, Petr. *Encyklopedie Byzance*. Praha : Libri; Slovanský ústav AV ČR, 2011. 552 s. (Práce Slovanského ústavu AV ČR. Nová řada; zv. 33.) ISBN 978-80-7277-485-2,  978-80-86420-43-1. S. 315.
3. 1 2 3 4  POPOVIĆ, Radomir V. METOH. In:  *Enciklopedija pravoslavlja*. Ed. Dimitrije M. Kalezić. Knjiga druga: I – O. Beograd : Savremena administracija, 2002. ISBN 86-387-0679-0. S. 1206.
4. 1 2 3 4 5 6  METOCH. In:  *Enciklopedija sveštenite mesta na Bălgarija*. Sofija : Knigomanija : Naučnoinform. centăr Bălg. enciklopedija - BAN, 2022. ISBN 978-619-195-327-1,  978-954-8104-43-2. S. 293 – 294.
5. 1 2 3 4 5 6  TALBOT, Alice-Mary. METOCHION. In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338 s. ISBN 0-19-504652-8. S. 1356 – 1357.
6. ↑  ĆIRKOVIĆ, Sima M. METOH. In:  *Enciklopedija Jugoslavije*. Sv. 6. Maklj – Put. Zagreb : Jugoslavenski leksikografski zavod, 1965. S. 92 – 93.
7. ↑  ŠTĚPÁNEK, Václav. *Jugoslávie - Srbsko - Kosovo: kosovská otázka ve 20. století*. Brno : Masarykova univerzita, 2011. ISBN 978-80-210-5476-9. S. 31.

Iné projekty
------------

Commons
* Spolupracuj na Commons Commons ponúka multimediálne súbory na tému **Metochion**